La fabulo de "Smail-agao" okazas ne en Kroatio, sed en la otomane (turke) regataj landoj Hercegovina kaj Montenegro, tamen ne multe for de Kroatio. Turka mahometana agao (loka estro) Smail tre turmentas malriĉajn kristanajn vilaĝanojn ("rajahon"), kiujn li malestimas kaj opinias malgravaj estaĵoj, el kiuj li nur volas elpremi tro altegan imposton. Krom tio li kruele traktas kaptitajn kristanajn batalantojn.